ไทยวิวัฒน์ต้นทุนลด ไตรมาสแรกกำไรอู้ฟู่
ไทยวิวัฒน์ ไทยเศรษฐกิจ ต้นทุนลด ดันกำไรโตเกิน 20%
21 พ.ค. 2558

ไทยวิวัฒน์ ไทยเศรษฐกิจ ต้นทุนลด ดันกำไรโตเกิน 20%
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ เปิดเผยว่า ในช่วงไตรมาสแรกที่ผ่านมา บริษัทมีกำไรสุทธิ 40 ล้านบาท เพิ่มขึ้นเมื่อเทียบกับช่วงเดียวกันของปีก่อนที่มีกำไรสุทธิ 15 ล้านบาท ทำให้มียอดเปลี่ยนแปลงเพิ่มขึ้นมากกว่า 20% โดยเป็นผลมาจากบริษัทมีรายได้จากการรับประกันภัยเพิ่มขึ้น 37 ล้านบาท หรือ 6% ขณะที่มีรายจ่ายจากการรับประกันภัยรวมค่าใช้จ่ายในการดำเนินงานลดลง 9 ล้านบาท หรือ 1.4% ทำให้มีผลขาดทุนจากการรับประกันภัยลดลง 46 ล้านบาท หรือ 92% 
ทั้งนี้ แสดงให้เห็นถึงการเพิ่มประสิทธิภาพของการรับประกันภัยของบริษัทในการคัดเลือกภัย และการใช้อัตราเบี้ยประกันภัยที่เหมาะสม แต่ในขณะเดียวกันก็มีรายได้จากการลงทุนลดลง 14 ล้านบาท หรือ 20%  
นายสถาพร เปาทอง กรรมการ บริษัท ไทยเศรษฐกิจประกันภัย กล่าวว่า ในส่วนของบริษัทก็มีผลดำเนินงานในช่วงไตรมาสแรกที่ผ่านมา เปลี่ยนแปลงเพิ่มขึ้นมากกว่า 20% เช่นกัน โดยมีกำไรสุทธิ 17 ล้านบาท เพิ่มขึ้นจากช่วงเดียวกันของปีก่อนที่มีขาดทุน 1.3 ล้านบาท หรือ 1,361% เหตุผลหลักเนื่องจากมีค่าใช้จ่ายในการรับประกันภัยลดลง 39% มาอยู่ที่ 114 ล้านบาท จากเดิมอยู่ที่่ 187 ล้านบาท